Lontan dal Friûl l’Udin al fâs dûl. Ancje a Gjenue la scuadre furlane e conferme di no rivâ a fâ zûc e a cjapâ ponts. Un tic di sfighe in principi – l’infortuni a Lazzari dopo pôcs minûts, la zornade no di Padelli, i doi “cuasi goi” di Benatia e Merkel – e une ande rinunciatarie a son i caratars di fonde de prestazion dai blancs e neris, marcade ancje di un Di Natale flap e sbandonât indenant e di Maicousel e Pereyra che a van a corint alternade.
Il rivoc di personalitât e di grinte palesât tai ultins dîs minûts di une bande al è di preseâ e di chê altre al fâs inrabiâ ancjemò di plui.
Une cuistion di gjambis, di cjâf, di arbitris? In chest câs il diretôr di gare nol à condizionât la partide. A àn fat dut lis dôs formazions: il Genoa che al veve une voie mostre di vinci e fâ ponts, cun dut di mieçs avonde limitâts; l’Udin che al someave chel viodût a Turin un mês indaûr cuintri de Juve.
Une conferme in chest sens e rive de declarazion dade fûr di Dusan Basta, che al fâs il teorizadôr dal «intant cirìn di fâ un pont cuant che o sin fûr cjase»: une filosofie che tes ultimis setemanis no à fat saltât fûr nuie di bon.
Guidolin ae fin de partide al è dit di jessi sodisfat pe prestazion ma no pal risultât e di jessi otimist pal avignî. Sperìn che al vedi reson. Numars e fats a disin il contrari, almancul par cumò.
Prossime pontate: cul Napoli in cjase ai 25 di Fevrâr.
fur_Latn fur_Latn fur_Latn fur_Latn fur_Latn fur_Latn